ดอกเบี้ยขาขึ้นกระทบ5อุตฯ
กลุ่มเป้าหมายรัฐผลตอบแทนถึงขั้นติดลบ แนะเพิ่มมาตรการอื่นเข้าช่วยเสริม
20 ม.ค. 2560

กลุ่มเป้าหมายรัฐผลตอบแทนถึงขั้นติดลบ แนะเพิ่มมาตรการอื่นเข้าช่วยเสริม
นักวิชาการหวั่นดอกเบี้ยขาขึ้น กระทบ 5 อุตสาหกรรมเป้าหมายของรัฐ ที่ผลตอบแทนต่ำอยู่แล้ว
นายธีรวุฒิ ศรีพินิจ อาจารย์ประจำคณะเศรษฐศาสตร์ มหาวิทยาลัยธรรมศาสตร์ เปิดเผยว่า ความเสี่ยงด้านต่างประเทศ อาทิ การขึ้นดอกเบี้ยของธนาคารกลางสหรัฐ แนวนโยบายของประธานาธิบดีใหม่สหรัฐ อาจจะทำให้ไทยมีการปรับอัตราดอกเบี้ยนโยบายสูงขึ้นในปลายปี 2560 จากปัจจุบันที่อัตราดอกเบี้ยนโยบายอยู่ที่ 1.5% เพื่อปรับสมดุลและรับมือกับภาวะเงินทุนเคลื่อนย้ายตามความผันผวนของเศรษฐกิจโลก
ทั้งนี้ อัตราดอกเบี้ยนโยบายที่สูงขึ้นจะกระทบต่อแต่ละกลุ่มอุตสาหกรรมแตกต่างกันไป โดยงานวิจัย “ผลของนโยบายการเงินต่อระบบเศรษฐกิจ : ฝนตกไม่ทั่วฟ้า” เกี่ยวกับผลกระทบของการขึ้นอัตราดอกเบี้ยต่ออัตราผลตอบแทนในภาคเศรษฐกิจเป็นเวลา 24 เดือน พบว่ากลุ่มอุตสาหกรรมเป้าหมาย (S-Curve) อาทิ อุตสาหกรรมอิเล็กทรอนิกส์อัจฉริยะ โลจิสติกส์ เชื้อเพลิงชีวภาพและเคมีชีวภาพ ยานยนต์สมัยใหม่ รวมไปถึงการก่อสร้าง จะได้รับผลกระทบสูงสุดจากการขึ้นดอกเบี้ย โดยมีอัตราผลตอบแทนการลงทุนติดลบเฉลี่ย 1.098% เนื่องจากเป็นกลุ่มอุตสาหกรรมหลักที่เป็นฐานการผลิตของประเทศ
ขณะที่กลุ่มอุตสาหกรรมที่ไม่ได้รับผลกระทบอย่างมีนัยสำคัญ อาทิ อุตสาหกรรมกระดาษและสิ่งพิมพ์การท่องเที่ยวและการพักผ่อน การบริการทางการแพทย์ กลุ่มยา และพาณิชยกรรม มีอัตราผลตอบแทนการลงทุนติดลบเฉลี่ยเพียง 0.339% เนื่องจากเป็นกลุ่มที่มีความอ่อนไหวต่อภาวะเศรษฐกิจน้อย
นายธีรวุฒิ กล่าวว่า ผลวิจัยดังกล่าว สะท้อนว่าการใช้เครื่องมือดอกเบี้ยนโยบายเพียงอย่างเดียวไม่สามารถสร้างสมดุลในระบบเศรษฐกิจภาคอุตสาหกรรมได้อย่างมีประสิทธิภาพ ภาครัฐจึงควรดำเนินมาตรการการเงินอื่นๆ ควบคู่ไปกับการปรับอัตราดอกเบี้ยนโยบาย อาทิ การส่งเสริมการลงทุนผ่านการให้สินเชื่อพิเศษ การลดค่าธรรมเนียมการโอนเงิน-ชำระเงิน ฯลฯ เพื่อเป็นการเหยียบคันเร่งส่งเสริมให้เกิดการลงทุนในระบบเศรษฐกิจ โดยเฉพาะกลุ่มอุตสาหกรรมเป้าหมาย (S-Curve) ซึ่งเป็นกลไกขับเคลื่อนเศรษฐกิจเพื่ออนาคตของประเทศตามยุทธศาสตร์ประเทศไทย 4.0
นอกจากนี้ ภาครัฐควรศึกษาและดำเนินมาตรการการเงินที่สอดคล้องกับกิจกรรม และภาวะทางเศรษฐกิจของแต่ละภูมิภาคไปพร้อมกัน เพื่อสร้างความมั่นคงทางเศรษฐกิจในภาพย่อย อันจะสะท้อนกลับมาเป็นเศรษฐกิจในภาพใหญ่ที่ยั่งยืน